## Vicente Martínez Mus: “Amb la Llei de costes tindrem mecanismes per a tractar de posar fre a partions i a recuperacions possessòries com a Torre de la Sal”

*** A finals de gener, les Corts iniciaran la tramitació de la Llei de protecció i ordenació de la costa valenciana
* El conseller denuncia l’actitud “patrimonialista” del Govern d’Espanya “que desposseïx els veïns de les seues cases en la costa, però es nega a netejar els muntons de canyes de les platges després de les riuades”
* Martínez Mus assenyala que és una “salvatjada” que estes tasques de neteja es deixen en mans dels ajuntaments i acusa l’executiu central de “desistiment de funcions”**

El conseller de Medi Ambient, Infraestructures i Territori, Vicente Martínez Mus, ha destacat el paper que tindrà la futura Llei de protecció i ordenació de la costa valenciana, que comptarà amb “mecanismes per a tractar de posar fre a partions i a les recuperacions possessòries, com les que vol executar el Govern a Torre de la Sal”.

Martínez Mus s’ha pronunciat en estos termes després de reunir-se este divendres amb representants de l’associació de veïns de Torre la Sal, al costat del director general de Costes, Ports i Aeroports, Marc García Manzana, i la presidenta de la Diputació de Castelló, Marta Barrachina, i ha remarcat que es tractarà de la primera norma de rang autonòmic “que busca compatibilitzar la protecció del litoral amb els usos econòmics de la costa, protegir els nuclis costaners tradicionals i les vivendes enfront de les partions”.

El titular de Medi Ambient ha explicat que l’objectiu és que “esta llei servisca per a acollir temes que no tenen solució adequada en la norma estatal, com els nuclis costaners tradicionals —entre els quals s’inclou el cas de Torre de la Sal a Cabanes—, les zones de marjal o la compatibilitat entre els usos humans en la costa i els seus valors naturals”. “A més, tracta d’abordar la regressió amb ferramentes de protecció, així com donar veu als ajuntaments en la gestió del litoral”, ha puntualitzat.

En este sentit, ha remarcat que en la futura norma s’incorporaran qüestions com la vigilància sobre les resolucions estatals que puguen suposar perjuí a la costa valenciana o els seus habitants, l’inventari de terrenys costaners degradats “o la creació de bosses de sòl destinades a reordenar espais que no puguen ser recuperats”.

Després de la trobada a Torre de la Sal, el conseller ha insistit que esta norma “complementa la legislació estatal i es fonamenta en els principis de protecció, millora ambiental i reordenació urbanística, amb l’objectiu de regular de manera efectiva l’ús i la conservació del litoral”. És a dir, “reafirma el compromís del Consell per a establir una llei autonòmica que responga a les competències que establix l’Estatut d’Autonomia”, ha matisat Martínez Mus.

Així mateix, la futura normativa és la primera que protegix la posidònia, “el veritable pulmó de la mar, la funció de la qual és oxigenar i filtrar les aigües costaneres, i millorar la seua qualitat i transparència”, ha destacat Martínez Mus. A més, la norma també impulsa l’economia blava, que se centra en l’ús sostenible dels oceans i els recursos marins i busca promoure activitats econòmiques que respecten el medi ambient i generen beneficis a llarg termini.

**Canyes amuntegades en la costa**

Així mateix, el conseller de Medi Ambient ha denunciat l’actitud “patrimonialista” del Govern central, “que desposseïx i desallotja els veïns de les seues cases en la costa, però manté la seua deixadesa i es nega a netejar les quantitats ingents de canyes en les platges després de les riuades”.

Martínez Mus ha assenyalat que és una “salvatjada” que estes tasques de neteja “es deixen en mans dels ajuntaments, que no tenen suficient capacitat i mitjans per a això”, i ha acusat l’executiu d’Espanya de “desistiment de funcions, una vegada més”.

Fecha: 10/01/2025